**Albatrosas**

Klaipėdos miesto jūrinės kultūros apdovanojimai – „Albatrosas“ – tai nuo 2007-ųjų metų kasmet rengiamos iškilmės, kurių metu pagerbiami ir apdovanojami jūrinės kultūros srityje pasižymėję bei nusipelnę piliečiai ar organizacijos. Pagrindinė jūra dvelkiančios ceremonijos intencija – pagerbti jūrinės kultūros srityje dirbančius žmones ir organizacijas.

Sumažinta „Albatroso“ skulptūrėle apdovanojami trys reikšmingiausi praėjusių metų jūrinės kultūros socialinių, ekonominių projektų, mokslinių, žurnalistinių, grožinių leidinių ar kitų jūrinių iniciatyvų autoriai. Įteikimo ceremonija simboliškai rengiama per Europos jūros dieną, kuri švenčiama gegužės 20-ąją. Šventė vyksta Smiltynėje prie paminklo „Albatrosas“ negrįžusiems jūrininkams ir laivams.

Pretendentus „Albatroso“ apdovanojimams siūlyti gali visi klaipėdiečiai, o nugalėtojus renka Jūrinės kultūros koordinacinė taryba prie Klaipėdos miesto tarybos.

2007–2009 „Albatroso“ apdovanojimus teikė Lietuvos marinistikos žurnalistų klubas „Marinus“:

* 2007 metais už leidinį „Šturmano žinynas“ „Albatroso“ skulptūrėle apdovanotas buriuotojas Kęstutis Oginskis.
* 2008 metais už autobiografinių novelių rinktinę „Kodėl anksti pražyla kapitonai“ apdovanotas tolimojo plaukiojimo kapitonas Sigitas Šileris ir žurnalistė Adelė Žičkuvienė už marinistines apybraižų knygas „Likimai ir jūra“.
* 2009 metais –  buriuotojas Rimtautas Rimšas už išleistą knygą „Ne Karibų kruizas“, Lietuvos aukštoji jūreivystės mokykla už monografiją „Jūrininkų rengimas Lietuvoje Jūreivystės istorijos retrospektyvoje“ ir Lietuvos jūrų muziejaus darbuotojai Brigita Kreivinienė ir Mindaugas Rugevičius už knygelę „Delfinų terapija“ ir darbą šioje srityje. Šiuos apdovanojimus teikė „Marinus“ klubas.

Nuo 2014-ųjų „Albatroso“ tradiciją perėmė Klaipėdos miesto savivaldybė:

* 2014 metais „Albatroso“ skulptūrėlės įteiktos Žydrūnui Naujokui ir Adelei Žičkuvienei už knygą „Laiškai iš jūros“, Lietuvos aukštajai jūreivystės mokyklai už moksleivių konkursą „Jūrų keliais“ ir Lietuvos jūrų muziejui už projektą, kurio metu įvairiose mokyklose buvo pristatinėta jūrinė Lietuva.
* 2015 metais „Albatrosas“ už pirmojo Klaipėdos uosto kapitono Liudviko Stulpino medalio sukūrimą įteiktas Klaipėdos Valstybinei jūrų uosto direkcijai, už naują knygos „Laivai ir jūra“ leidimą – Aloyzui Kadžailiui, už dokumentinio filmo, skirto Lietuvos jūrininkų sąjungos 25-mečiui sukūrimą bei televizijos laidų „Jūros spalvos“ kūrimą ir prodiusavimą operatoriui – Juozui Mažonui.
* 2016 metais „Albatrosas“ statulėle apdovanotas žurnalistą Venantas Butkus už išleistą knygą „Burėse – Baltijos vėjas. Buriuotojo užrašai“, Lietuvos marinistikos žurnalistų klubas „Marinus“ už apdovanojimo „Albatrosas“ idėją, pristatymą ir puoselėjimą ir Rimantas Ragaišis už knygą „Reisai baltais chalatais“.
* 2017 metais „Albatrosas“ skirtas kapitonui Valdemarui Vizbarui už ekspediciją į Islandiją ir atgal burlaiviu „Brabander“, autorių grupei – Janinai Žemaičiūnienei, Pranui Škimeriui ir Jonui Sąlygai už dainų rinkinį „Dainos jūrai ir uostui“, Juozui Daruliui už jūrinės veiklos metraščio leidinį, knygą „Lietuvos Respublikos vandens transporto valdymo, veiklos ir plėtros 2013–2014 metais metraštis“.
* 2018 metais „Albatrosas“ atiteko Aidui Jurkštui už išleistą knygą “Lietuvos švyturių istorija”.
* 2019 metais „Albatrosas“ skirtas Romaldui Adomavičiui (po mirties) ir Romualdui Adomavičiui už reikšmingiausių leidinių, stiprinančių Lietuvos kaip jūrinės valstybės įvaizdį, parengimą: knygos „Prie Lietuvos laivyno ištakų. Žmonės ir laivai“ (2018 m.) ir „Prezidentas Smetona“. Apie Lietuvos karo laivą ir jo įgulą“ (2019 m.). Viešajai įstaigai „Klaipėdos šventės“ už 2019 m. organizuotą jubiliejinį 10-ąjį „Laivų paradą“, išskirtinę jo dvasią ir jūrines tradicijas puoselėjantį renginį, kuris yra Lietuvos – jūrinės valstybės – akcentas. Klaipėdos jūrų kadetų mokyklai, įkurtai 2019 m., už jos veiklą formuojant Lietuvos vaikų ir jaunimo jūrinį mentalitetą, ugdant patriotišką Lietuvos, kaip jūrinės valstybės, pilietį, puoselėjant jūrinės kultūros tradicijas ir jūreivystės istoriją.